Høringsbrev til udkast til ændring af bekendtgørelse om forsøg med kørsel i nødspor

Vejdirektoratet sender hermed udkast til ændring af bekendtgørelse om forsøg med kørsel i nødspor.

Der blev i starten af 2014 i gang sat et forsøg med kørsel i nødspor på Hillerødmotorvejen (M13) mellem tilkørsel 8 Værløse og frakørsel 6 Bagsværd i retning med København. Vejdirektoratet udstedte med hjemmel i færdselslovens § 95, stk. 1 og 3 en ny bekendtgørelse, som beskrev forsøgsstrækningen, den nye afmærkning og betydningen af denne.

I Bekendtgørelse om kørsel i nødspor § 3 angives at der i forsøget anvendes Q 48 punkteret fleksibel kantlinje. Q 48 er placeret mellem den normale højre vognbane og nødsporet.

I evalueringen af forsøget har det vist sig, at der er en del trafikanter, der kører ulovligt i nødsporet, når dette ikke er åbent. En mulig forklaring er at trafikanterne ikke opfatter den nye punkterede kantlinje korrekt og derfor heller ikke placerer sig korrekt i forhold til denne.

Vejdirektoratet ønsker, som en del af forsøget med kørsel i nødspor, at afprøve om en traditionel ubrudt kantlinje Q 46 på strækningen vil mindske antallet af trafikanter, der kører ulovligt i nødsporet.

Vejdirektoratet ønsker på denne baggrund at ændre den nuværende punkterede kantlinje Q48 til den traditionelle ubrudte kantlinje Q46 på den to kilometer lange strækning på Hillerødmotorvejen fra tilkørsel 8 Værløse til tilkørsel 6 Bagsværd i retning mod København. Da kantlinjen ændres, skal også tavlevisningerne der viser vognbaneforløbet ændres, til at være med ubrudt kantlinje i stedet for punkteret kantlinje.

Vejdirektoratet har derfor udarbejdet et udkast til ændring af bekendtgørelse om forsøg med kørsel i nødspor, således at man også kan benytte Q 46 Ubrudt kantlinje på kørebanen, jf. § 4a.

 Høringsperioden er fra den 24. november til 1. december 2016, og bekendtgørelsen forventes at kunne træde i kraft den 1. januar 2017.

Bemærkninger kan sendes til Freshta Amiri på mail fam@vd.dk